mikill doði í iljum hjá 81 árs gömlum manni ? Sæll og takk fyrir fyrirspurnina . Nú eru nokkrar spurningar sem ég vildi geta spurt þig . Er þetta búið að vera lengi ? Kemur þetta og fer eða er stanslaust ? Hefur þú verið með bakvandamál t.d. brjósklos ? Doði í fæti getur átt sér margar og margvíslegar orsakir sem sumar eru upprunnar í taug í fætinum en aðrar í miðtaugakerfinu . Algengasta ástæðan fyrir afmörkuðum doða í öðrum fæti er líklega áverki á taug sem getur verið staðsettur hvar sem er frá mjóbaki , þar sem taugin gengur út úr mænunni , og niður að svæðinu þar sem doðinn er . Slíkur áverki getur m.a. verið þrýstingur ( t.d. brjósklos í hrygg ) , högg , kuldi eða notkun verkfæra sem titra mikið . Ein tegund af þrýstingsáverka á taug sem liggur niður í fót kemur stundum hjá fólki sem situr mikið með krosslagða fætur en þá verður þrýstingur á taug , utanfótar , rétt neðan við hné . Þetta getur valdið doða og máttleysi niðri í fæti . Einnig getur verið um að ræða sykursýki , bandvefssjúkdóm , vanstarfsemi skjaldkirtils , alnæmi , sýkingu í eða við taugina , vítamínskort ( einkum B-vítamínskort ) , áhrif eiturefna eða lyfja og illkynja sjúkdóm . Ég mæli með að leita til heimilislæknis sem að getur ráðlagt þér með framhaldið . Hægt er að hafa samband við ritstjóra vefsins í gegnum netfangið doktor@doktor.is eða í gegnum síma 510-6500